KOMISIJOS ATASKAITA EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI dėl Europos piliečių metų (2013 m.) veiklos įgyvendinimo, rezultatų ir bendro vertinimo /* COM/2014/0687 final */





1. Įžanga Laikantis Sprendimo dėl Europos piliečių metų (2013 m.)[1], šioje ataskaitoje apžvelgiamas Metų veiklos įgyvendinimas, rezultatai ir pasiekimai. Taip pat atsižvelgiama į Metų ex post vertinimą, kurį Komisijos užsakymu atliko išorės rangovas[2]. 1.1. Kontekstas Sąjungos pilietybės sąvoka pirmą kartą nustatyta 1993 m. Mastrichto sutartyje. Amsterdamo (1999 m.) ir Lisabonos (2009 m.) sutartimis su Sąjungos pilietybe siejamos teisės dar labiau sustiprintos. Nors laisvo judėjimo teisė ir teisė gyventi šalyje jau įtvirtintos tiek pirminėje, tiek antrinėje Sąjungos teisėje, tebeegzistuoja taikytinų teisės taisyklių ir realybės, su kuria piliečiai susiduria naudodamiesi minėtomis teisėmis kasdieniame gyvenime, atotrūkis. Visų pirma Sąjungos piliečiai patiria pernelyg daug praktinių kliūčių, jei nori gyventi ir dirbti kitoje valstybėje narėje. 2010 m. ES pilietybės ataskaitoje[3] Komisija aptarė šias, visų pirma tarpvalstybines, kliūtis ir nustatė 25 jų pašalinimo priemones. Be kita ko, padaryta išvada, kad savo teisėmis, visų pirma teise į laisvą judėjimą, Sąjungos piliečiai negali visapusiškai naudotis dėl informacijos trūkumo. 2010 m. gruodžio 15 d. rezoliucijoje[4] Europos Parlamentas paragino Komisiją paskelbti 2013-uosius Europos piliečių metais siekiant suteikti impulsą diskusijoms dėl Europos pilietybės ir informuoti ES piliečius apie jų teises, ypač apie naujas teises, įgytas įsigaliojus Lisabonos sutarčiai. Todėl atrodė tinkama minint 20-ąsias Mastrichto sutarties priėmimo metines paskelbti 2013-uosius Europos piliečių metais siekiant didinti informuotumą [...] apie su ES pilietybe susijusias teises [...], kad piliečiams būtų sudaryta galimybė visapusiškai pasinaudoti teise laisvai judėti ir apsigyventi bet kurios valstybės narės teritorijoje[5]. Šis tikslas tuomet buvo dar svarbesnis dėl artėjančių (2014 m.) Europos Parlamento rinkimų, kuriuose balsuoti ir savo valią pareikšti galėjo visi Sąjungos piliečiai. Vadovaudamiesi Europos komunikacinės partnerystės[6] deklaracija, Europos Parlamentas, Europos Sąjungos Taryba ir Europos Komisija nustatė, kad Europos piliečių metų (2013 m.) iniciatyva bus vienas iš jų 2013–2014 m. prioritetų. 1.2. Metų tikslai Europos piliečių metų (2013 m.) (toliau – EPM2013) konkretieji tikslai buvo šie: · didinti ES piliečių informuotumą apie teisę persikelti ir gyventi kitoje Europos Sąjungos šalyje ir apie kitas teises, susijusias su tarpvalstybiniu judumu, įskaitant teisę dalyvauti demokratiniame Sąjungos gyvenime; · didinti Sąjungos piliečių informuotumą apie apčiuopiamą ES teisių ir politikos naudą asmenims, gyvenantiems kitoje valstybėje narėje, ir skatinti aktyvų piliečių dalyvavimą pilietiniuose ES politikos ir kitų reikalų forumuose; · skatinti diskusijas apie laisvo judėjimo teisės, kaip neatskiriamo ES pilietybės aspekto, poveikį ir potencialą, visų pirma kiek tai susiję su visuomenės sanglaudos stiprinimu ir ES piliečių tarpusavio supratimu bei piliečių ir pačios Sąjungos ryšiais. EPM2013 siekta parodyti, kad Europos pilietybė nėra vien tuščias žodis, kad tai – svarbiausias valstybių narių piliečių statusas, leidžiantis jiems – kaip fiziniams asmenims, vartotojams, darbuotojams, studentams, savanoriams, politikos dalyviams ir t. t. – naudotis konkrečiomis teisėmis ir garantijomis. Drauge siekta pabrėžti, kad lemiamą vaidmenį stiprinant šias teises atlieka patys Sąjungos piliečiai, dalyvaudami pilietinės visuomenės veikloje ir demokratiniame gyvenime. 1.3. EPM2013 ištekliai Komisijos sprendime[7], kuriuo priimta EPM2013 metinė darbo programa, numatytas 1 mln. EUR biudžetas veiklai, kuria būtų siekiama minėtų tikslų, finansuoti. Priėmus finansinių metų (2013 m.) Europos Sąjungos bendrąjį biudžetą darbo programa buvo iš dalies pakeista[8] pridedant papildomą 1 mln. EUR, kad būtų galima išplėsti veiklą. Parengiamajai EPM2013 veiklai 2012 m. buvo skirtas 750 000 EUR biudžetas. COMM GD pavyko skirti papildomus 1,2 mln. EUR iš programos „Europa piliečiams“ biudžeto. Iš viso buvo skirta 3 842 849,92 EUR suma. 79 proc. buvo panaudoti su ES masto informacijos ir komunikacijos kampanija susijusiai veiklai, 21 proc. paskirstytas dotacijoms veiklai, kuria remtas pilietinės visuomenės organizacijų aljansas (EYCA), EPM2013 pradžios ir pabaigos konferencijos, vykusios ES pirmininkaujant atitinkamai Airijai ir Lietuvai, ir EPM2013 veiklos išorės vertinimas. 1.4. Svarbiausi EPM2013 suinteresuotieji subjektai ir partneriai 1.4.1. Nacionaliniai kontaktiniai centrai Kaip ir ankstesniais Europos metais valstybių narių paprašyta įsteigti nacionalinius kontaktinius centrus, kurie padėtų koordinuoti su EPM2013 susijusią veiklą ir bendrautų su nacionalinio, regioninio ir vietos lygmenų suinteresuotaisiais subjektais. Tačiau dėl ribotų biudžeto išteklių nebuvo galimybių finansiškai padėti nacionalinėms valdžios institucijoms vykdyti nacionalinio lygmens kampanijas. Nacionalinius kontaktinius centrus paskyrė visos valstybės narės, išskyrus dvi[9]. Daugelyje šalių kontaktiniai centrai tapo aktyviais dalyviais ir dauguma atvejų glaudžiai bendradarbiavo su Komisijos atstovybe ir Europos Parlamento informacijos biuru bei su Komisijos pagrindinio komunikacijos paslaugų teikėjo[10] agentūromis partnerėmis atitinkamose šalyse. Pavyzdžiui, Austrijos ir Italijos atveju nacionaliniai kontaktiniai centrai parengė specialius informacinius lankstinukus ar knygeles siekdami informuoti piliečius apie ES pilietybės suteikiamas teises. Kai kuriose šalyse (pavyzdžiui, Airijoje ir Portugalijoje), remiantis Komisijos visoje ES rengiamų piliečių dialogo pavyzdžiu, surengtas ne vienas piliečių dialogas. 1.4.2. Pilietinės visuomenės organizacijos Daugelis pilietinės visuomenės organizacijų vykdo veiklą pilietinio dalyvavimo ir Europos integracijos tiek ES, tiek nacionaliniu lygmeniu srityse. Vienas svarbiausių EPM2013 veiksmų – EYCA įsteigimas. Tai didžiausias tokio pobūdžio organizacijų aljansas. EYCA subūrė 62 ES lygmens organizacijas ir nacionalinio bei ES lygmens tinklus[11], atstovaujančius daugiau kaip 4 500 organizacijų penkiasdešimtyje visos Europos šalių. EYCA, kurios visi ES ir nacionalinio lygmens nariai siekė dviejų pagrindinių darbo programos tikslų (padidinti dalyvavimą informuojant piliečius per pilietinę visuomenę ir padėti parengti Europos piliečių politinę darbotvarkę ir išsakyti savo nuomonę) buvo labai svarbus strateginis Komisijos partneris, padėjęs jai įgyvendinti EPM2013 veiklą ir suteikęs vertingų įžvalgų iš pilietinės visuomenės perspektyvos. 1.4.3. Komisijos tarnybos ir atstovybės Komisija subūrė įvairius savo departamentus, kad jie dalyvautų posėdžiuose EPM2013 pasirengimo ir įgyvendinimo klausimams spręsti ir nustatytų bendradarbiavimo EPM2013 klausimais galimybes. Komisijos atstovybės atliko strateginį vaidmenį užtikrinant EPM2013 informacijos sklaidą nacionaliniu, regioniniu ir vietos lygmeniu bei sklandų turinio, logistikos, žiniasklaidos (įskaitant socialinę) aprėpties, stebėsenos, ataskaitų teikimo veiklos koordinavimą su nacionaliniais dalyviais. Jos taip pat atliko lemiamą vaidmenį organizuojant piliečių dialogus – naują komunikacijos priemonę, reklamuotą specialiuose renginiuose, kuriais piliečiams padėta pasirengti aktyviai dalyvauti diskusijose. Ne vienoje valstybėje narėje atstovybėms labai padėjo nacionalinis „Europe Direct“ informacijos centrų tinklas. 1.4.4. Kitos ES institucijos Visus metus Europos Parlamento nariai dalyvavo tiek ES, tiek nacionalinio lygmens EPM2013 renginiuose, visų pirma piliečių dialoguose. Europos Parlamento informacijos biurai taip pat dalyvavo įgyvendinant EPM2013 kampaniją. Pirmąjį oficialų EPM2013 renginį – forumą Regionų ir miestų pasirengimas 2013-iesiems Europos metams: piliečių darbotvarkės įgyvendinimas vietos lygmeniu[12] – 2012 m. lapkričio 28 d. surengė Regionų komitetas. Europos ekonomikos ir socialinių reikalų komitetas visus metus aktyviai rėmė iniciatyvą, o 2013 m. sausio 23–24 d. surengė „Open space“ renginį Tavo Europa 2013[13]. Be to, jis suorganizavo dar vieną svarbų renginį, susijusį su 2013 m. pilietinės visuomenės diena (Tapkime tikrais europiečiais! Ekonomikos, solidarumo ir demokratijos sąsajos)[14]. 1.5. Partnerystės, nemokamos veiklos ir savanorystės indėlis į EPM2013 sėkmę Išorės vertintojas padarė išvadą, kad EPM2013 veikloje pačiais įvairiausiais būdais dalyvavę daug skirtingų dalyvių padėjo sušvelninti informavimo kampanijai (kuria siekta informuoti 507 mln. žmonių 28 valstybėse narėse, įskaitant 2013 m. liepos 1 d. įstojusią Kroatiją) skirto labai nedidelio biudžeto neigiamą poveikį. Aljanso, suburiančio įvairius suinteresuotuosius subjektus, įsipareigojusius bendradarbiauti ir prisidėti savo veikla Europos, nacionaliniu ir vietos lygmeniu, strategija buvo svarbiausias veiksnys, leidęs vykdyti kampaniją ribotais ištekliais. Išorės vertintojų teigimu, be tokios partnerystės tai būtų buvę neįmanoma. Vietos lygmens veikla. Partnerystės svarba Ispanijoje vykdytas projektas „19 Faces for Europe“ – vienas didžiausių Metų veiklos partnerystės projektų. Projektą inicijavo Komisijos atstovybė Madride ir Ispanijos nacionalinis kontaktinis centras, glaudžiai bendradarbiavę su Ispanijos „Europe Direct“ informacijos centrais (EDIC) ir remiami pagrindinio Komisijos komunikacijos paslaugų teikėjo (per jo partnerę agentūrą Ispanijoje). Projekto metu atrinkti devyniolika Ispanijos gyventojų (po vieną iš kiekvieno regiono), kurie papasakojo po istoriją, parodančią, ką reiškia būti Europos piliečiu. Šių devyniolikos žmonių istorijos paskelbtos knygelėje, kuri platinta per Ispanijos EDIC. 2013 m. lapkričio 26 d. ant pastato, kuriame įsikūrusios ES institucijos, fasado vienoje svarbiausių Madrido gatvių paviešintos didelio formato minėtų 19 žmonių nuotraukos. Renginyje dalyvavo žiniasklaidos atstovai, miesto pareigūnai, praeiviai, svarbūs Europos Komisijos ir Europos Parlamento atstovai, Ispanijos EPM2013 ambasadoriai, 19 iniciatyvoje dalyvavusių piliečių ir atstovai spaudai. Tuo pačiu metu vietos ir regioninei žiniasklaidai pateikta 19 pranešimų spaudai (po vieną kiekvienam regionui). Vienas pagrindinis pranešimas spaudai buvo skirtas nacionalinei žiniasklaidai. Televizijoje, radijuje ir internetinėje spaudoje paskelbta 40 su iniciatyva susijusių naujienų. Fotografijų paviešinimo renginys buvo nufilmuotas, iš dalyvavusių pareigūnų paimti interviu. Vėliau šis vaizdo įrašas rodytas oficialiuose renginiuose. Vertintojas pažymėjo, kad suinteresuotųjų subjektų indėlis buvo didžiulis, daugiausiai savanoriškas ar paremtas savais finansiniais ištekliais. Visų pirma tai pasakytina apie nacionalinius EYCA narius, kurie savo veikloje (organizuodami renginius, teorinius ir praktinius seminarus) vadovavosi EPM2013 prioritetais. Pagrindinis Komisijos komunikacijos paslaugų teikėjas taip pat pasinaudojo ne viena proga vykdyti nemokamą informuotumo didinimo veiklą per šalyje veikiančių agentūrų partnerių tinklą; įvairios ES įmonės pasiūlė nemokamą transliavimą per radiją, nemokamą ar nebrangią reklamos vietą viešose skelbimų lentose ir teikė panašią paramą. 1.6. EPM2013 ir kitų ES programų bei iniciatyvų tarpusavio papildomumas Išorės vertintojų teigimu, dideli užmojai labai nedidelio biudžeto kontekste[15] reiškė, kad visi suinteresuotieji subjektai turėjo būti kūrybiški ir sistemingai išnaudoti kitų ES programų ir iniciatyvų bei susijusių komandų veiklos savitarpio papildomumą. Vienas iš EPM2013 ypatumų – sinergijos apimtis ir intensyvumas. Visų pirma tai pasakytina apie „Judaus jaunimo“ kampaniją. Sukurta iš EPM2013 biudžeto finansuota bendra vaizdinė tapatybė ir speciali animacija įvairiose valstybėse narėse vykusiems 16 renginių[16]. EPM2013 ambasadoriai ir vadinamieji Europos metų veidai aktyviai dalyvavo diskusijose susijusiomis temomis. Šie renginiai suteikė puikią galimybę platinti su ES pilietybės klausimais susijusius leidinius. 2013 m. Europos jaunimo savaitė buvo skirta jaunimo pilietiniam aktyvumui ir dalyvavimui visuomenės gyvenime skatinti; buvo apdovanoti pavyzdinių „Judaus jaunimo“ projektų, kuriais skatintas jaunimo pilietiškumas, rengėjai. „Judaus jaunimo“ programos nacionalinės agentūros, bendradarbiaudamos su EPM2013 kontaktiniais centrais, Komisijos atstovybėmis ir „Eurodesk“[17] tinklu, suorganizavo šimtus nacionalinių ir regioninių renginių visoje ES. 2013–2014 m. Komisija pradėjo įvairią piliečių įtraukimo į atsakingų mokslinių tyrimų ir inovacijų[18] veiklą, kad paskatintų dvipusį dialogą su piliečiais visoje Europoje ir prisidėtų prie ES programos „Horizontas 2020“ mokslinių tyrimų ir inovacijų politinės darbotvarkės įgyvendinimo. Komisija, remianti pagal ES programą „Mokslas visuomenėje“ finansuojamą ir EPM2013 pradėtą iniciatyvą VOICES[19], yra įsipareigojusi atsižvelgti į su piliečiais susijusius rezultatus[20] nustatydama savalaikišką dalyvavimo, skaidrumo ir atsekamumo procesą. Skirtingų kartų atstovai mokykloje 2012 m. – Europos vyresnių žmonių aktyvumo ir kartų solidarumo metais – pradėta iniciatyva, pagal kurią mokytojai kviesti organizuoti projektus, kuriuose dalyvautų bendruomenės moksleiviai ir vyresnio amžiaus žmonės, ir varžytis projektų konkurse su kitomis ES mokyklomis. Iniciatyva pratęsta EPM2013. Daugiausia dėmesio skirta diskusijoms apie Europą, dabartinę padėtį ir apie tai, ką jaunimas ir senimas gali drauge nuveikti rytojaus Europos labui ir ką reiškia būti Europos piliečiu, kokių teisių ES piliečiai įgijo Europai integruojantis, kaip jaunieji Europos piliečiai suvokia šias teises ir kaip ketina jomis naudotis, kokia Europa laukia ateinančių kartų. Dalis konkurso (vertimo, žiuri darbo organizavimo) išlaidų padengta iš EPM2013 biudžeto, o EPM2013 komandos nariai padėjo atrinkti mokyklas laureates. 2. Metų veiklos dvilypumas 2012 m. savo kalboje apie Sąjungos padėtį Komisijos pirmininkas J. M. Barroso sakė: „laikai, kai Europos integracijai buvo iš esmės pritariama, baigėsi [...]“. EPM2013 buvo puiki proga išanalizuoti politinę būtinybę užtikrinti, kad plačioji visuomenė dalyvautų ES integracijos procese, ir drauge didinti informuotumą apie Sąjungos piliečių teises. Todėl EPM2013 veikla buvo dvilypė: ja ne tik didintas informuotumas ir skatintas dialogas, bet ir įvairiems suinteresuotiesiems subjektams suteikta įvairiausių galimybių jame dalyvauti. 2.1. Informuotumo didinimas. ES masto informavimo ir komunikacijos kampanija Šiuos du aspektus vienijo kampanijos šūkis Kalbamės apie Europą. Ir apie tave. Dalyvauk diskusijose. Jis buvo išverstas į visas 24 oficialiąsias ES kalbas ir buvo pagrindinis EPM2013 vizualinis elementas. Nuo pat iniciatyvos pradžios tomis pačiomis EPM2013 vizualinėmis priemonėmis naudojosi visos organizacijos, o Sąjungos institucijos buvo paragintos jomis naudotis savo vykdomoje su iniciatyva susijusioje komunikacinėje veikloje. Europos Parlamentas vizualinius elementus pritaikė prie savo koncepcijos ir spalvų, juos nuosekliai naudojo ir Europos ekonomikos ir socialinių reikalų bei Regionų komitetai. Komisijos rangovo vykdyta pagrindine EPM2013 komunikacijos kampanija siekta suteikti plačiajai visuomenei informacijos apie ES piliečių teises ir galimybes. Taip pat buvo didinamas informuotumas ir skatinama naudotis daugiakalbe informacija ir dalyvavimo priemonėmis, skirtomis padėti piliečiams kuo geriau pasinaudoti savo kaip ES piliečių teisėmis ir galimybėmis dalyvauti Sąjungos politikoje, (pavyzdžiui, „Europe Direct“ tinklu, „YourEurope“, SOLVIT, sąveikiojo politikos formavimo priemone, Europos piliečių iniciatyva, galimybe teikti peticiją Europos Parlamentui ir skundus Europos ombudsmenui). Kampanija siekta visapusiškai išnaudoti ES institucijų turimų priemonių ir medžiagos (interneto svetainių, portalų, vaizdo medžiagos, brošiūrų, renginių ir t. t.) potencialą informuoti piliečius ir suteikti jiems galimybių dalyvauti ES veikloje. Tai buvo įmanoma tik glaudžiai bendradarbiaujant visiems EPM2013 suinteresuotiesiems subjektams, įskaitant įvairias Komisijos tarnybas (visų pirma atstovybes), „Europe Direct“ informacijos centrus (EDIC), Europos Parlamento informacijos biurus ir kitas ES institucijas, valstybes nares (nacionaliniu, regioniniu ir vietos lygmenimis) bei pilietinės visuomenės organizacijas (nacionaliniu ir ES lygmenimis). Komisija taip pat naudojosi turima garso ir vaizdo bei spausdinta medžiaga, susijusia su piliečių teisėmis ir tarpvalstybine veikla bei bendrąja rinka. Komisijos atstovybės ir atitinkami EDIC tinklai buvo svarbiausi veikėjai ir nacionalinio, regioninio ir vietos lygmens veiklos skatintojai, per Metus surengę šimtus seminarų, diskusijų ir konferencijų. 50 proc. specialių renginių, kuriais siekta pasirengti Piliečių dialogo iniciatyvai, ją vykdyti ir tęsti (žr. toliau), nagrinėtos su Metais susijusios temos, todėl jie galėjo būti laikomi neatskiriama EPM2013 iniciatyvos dalimi. Svarbiausi pagrindinės komunikacijos kampanijos elementai[21] buvo šie: · bendra tarpinstitucinė EPM2013 interneto svetainė (www.europa.eu/citizens-2013, vėliau – www.europa.eu/citizens-2014), kurioje svarbiausia informacija pateikta 24 oficialiosiomis ES kalbomis, įskaitant kroatų ir airių kalbas. Svetainė kurta atsižvelgiant į skirtingų tikslinių grupių – akademinio pasaulio atstovų, jaunimo, darbo ieškančių asmenų, balsavimo teisę turinčių piliečių – reikmes. Prie svetainės turinio formavimo aktyviai prisidėjo visi suinteresuotieji subjektai, kurie buvo raginami skelbti informaciją apie renginius ES renginių kalendoriuje. Svetainėje pateikta informacijos apie EPM2013 ambasadorius, Metų „veidus“, taip pat atstovus spaudai (žr. toliau), kurie taip pat skatinti svetainėje paviešinti savo veiklos ataskaitas. Be kita ko, svetainėje paskelbta bendro pobūdžio informacija apie ES piliečių teises, žiniasklaidos medžiaga, EPM2013 renginių ataskaitos ir nuotraukos; · garso ir vaizdo bei radijo medžiaga: visoms ES šalims skirtos EPM2013 vaizdo naujienos, fotografijos, EPM2013 reklaminis plitusis vaizdo įrašas ir kita – daugiausiai nemokama – medžiaga bei 30 sekundžių trukmės ES piliečių teisių ir Europos metų radijo reklama; · žiniasklaidos veikla, įskaitant ES ir nacionalinio lygmens spaudos konferencijas, informacijos perdavimą žiniasklaidai e. priemonėmis ir aktyvius ryšius su žiniasklaida; · reklama: partnerystė su organizacijomis, palaikančiomis tiesioginį ryšį su piliečiais, kaip antai transporto paslaugų teikėjomis, bendruomenės centrais ar bibliotekomis, kurios galėtų nemokamai viešinti EPM2013 veiklą; Nemokama EPM2013 viešinimo medžiaga. Slovakijos pavyzdys Siekiant tiesioginio ryšio su piliečiais ir informuoti plačiąją visuomenę apie Metų veiklą, buvo naudotasi viešojo transporto sistema. EPM2013 vizualinė medžiaga ir reklama buvo pateikiama Slovakijos sostinės Bratislavos pagrindinio transporto paslaugų teikėjo Dopravný podnik transporto priemonėse. Buvo pritaikyta iki 90 proc. nuolaida. 2013 m. gruodžio mėn. EPM2013 plakatai iškabinti visuose penkiuose šimtuose autobusų; juos kasdien dvi savaites matė 650 000 keleivių. Vieną savaitę autobusuose įrengtuose ekranuose rodyta 30 sekundžių trukmės EPM2013 reklama, kurios poveikį iki maksimumo padidino EPM2013 šūkis ir vizualinė medžiaga. · EPM2013 ambasadoriai, Metų „veidai“, atstovai spaudai: valstybių narių garsenybių paprašyta skirti laiko ir tapti Metų ambasadoriais. Piliečiai, kurie sėkmingai naudojasi ES suteiktomis teisėmis, buvo pakviesti dalyvauti iniciatyvoje ir pasidalyti savo asmeninėmis istorijomis. Šie žmonės – vadinamieji Metų veidai. Prie jų prisijungė ir EPM2013 aktualių sričių (pilietybės, ES reikalų, politikos) ekspertai ir patirties žiniasklaidoje turintys atstovai spaudai. Kai kuriais atvejais minėtus vaidmenis atliko nacionalinis kontaktinis centras arba EK atstovybė. Kai kurios šalys, atsižvelgdamos į nacionalinius ypatumus, nusprendė neieškoti Metų ambasadorių, „veidų“ ar atstovų spaudai. Vietoj to jos nusprendė siūlyti kitokias iniciatyvos rėmimo galimybes (pavyzdžiui, renginių rėmimą, reklaminę medžiagą ir t. t.); · socialinės žiniasklaidos rėmimą, visų pirma per svarbiausius Komisijos socialinės žiniasklaidos puslapius. Rengtos „Facebook“ apklausos ir atitinkamos prietaikos, vykdyta internetinė stebėsena, internetinis „Facebook“ EPM2013 nuotraukų konkursas, kurio rezultatas – 2014 m. kalendorius, ir kitas interneto turinys. Reklamuotasi ir per „Facebook“ puslapį. Per Komisijos socialinės žiniasklaidos kanalus siūlytos teminės socialinės žiniasklaidos savaitės. Tai nauja praktika, pagal kurią dėmesys sutelkiamas į plačiajai visuomenei rūpimą temą. Paprastai viena tema nagrinėjama vieną savaitę. Šios teminės savaitės skatino atitinkamas Komisijos tarnybas bendradarbiauti ne savo kasdienio darbo srityse ir rėmė orientaciją į piliečius. Išorės vertintojai padarė išvadą, kad tokia naujoviška veikla – įvairius padalinius vienijantis ir į klientą orientuotas bendradarbiavimas – buvo teigiamas ir tvarus EPM2013 aspektas; · atspausdinta EPM2013 informacinės ir reklaminės medžiagos, įskaitant įvairioms tikslinėms skaitytojų grupėms skirtą medžiagą (23 oficialiosiomis ES kalbomis), atvirukų, plakatų, transparantų, įvairios kitos dalijamosios medžiagos. Komisija suteikė galimybę suinteresuotiesiems subjektams parsisiųsti kampanijos vizualinių priemonių skaitmenines rinkmenas ir stiliaus vadovą, kad jiems būtų lengviau rengti reklaminę medžiagą (savo sąskaita) ir nereikėtų patiems kurti vizualinės medžiagos; · be to, Komisija sutelkė savo komunikacijos tarnybas ir priemones, kad šios prisidėtų prie EPM2013 viešinimo. Be kita ko, tai piliečių dialogo vaizdo įrašai, internetinė informacija apie ES politiką, pagal programą „Europa piliečiams“ finansuojami pilietinės visuomenės projektai, EDIC ir „Team Europe“[22] organizuojami renginiai, portalo „Jūsų Europa“ vieno langelio principu veikiančios piliečių informavimo sistemos rėmimas, Komisijos specialiai suburtos grupės darbams, susijusiems su Metų piliečių dialogų rezultatais, vykdyti; · tarnautojai raginti dalyvauti iniciatyvoje „Atgal į mokyklą!“[23]; jiems visapusiškai padėta pasirengti ir suteikta aktualios EPM2013 medžiagos. ES teisių viešinimas. EPM2013 ambasadoriai Olimpinė šachmatų čempionė vengrė Judit Polgár – bene geriausia pasaulyje šachmatų žaidėja. Ji taip pat buvo viena iš EPM2013 ambasadorių. Judit sakė: „Esu EPM2013 ambasadorė ir norėčiau padėti žmonėms suprasti, kad bendradarbiavimas turėtų vykti ne tik valstybių narių lygmeniu. Visi Europos Sąjungos piliečiai turėtų suprasti, kad jie turi galimybę susipažinti su kitų šalių piliečiais ir pasidalyti mintimis ir nuomonėmis apie jiems rūpimus klausimus. Kaip šachmatų žaidėja, vengrė ir europietė siekiu prisidėti prie Europos Sąjungos vystymosi sporto, švietimo ir kultūros srityse.“ 2.2. Dialogo skatinimas 2.2.1. Bendravimas su plačiąja visuomene. Piliečių dialogas 2012 m. rugsėjo mėn. – 2014 m. kovo mėn. Komisija surengė 51 piliečių dialogą visose valstybėse narėse ir šiai iniciatyvai skyrė 3,56 mln. EUR sumą (neįeinančią į EPM2013 biudžetą). Iniciatyvoje dalyvavo Komisijos pirmininkas ir dauguma narių. Komisija parengė ir išbandė piliečių dialogą kaip naują tiesioginės politinės komunikacijos su plačiąja visuomene priemonę. Šie dialogai grindžiami vadinamojo susitikimo rotušėje principu – Komisijos narys, drauge su Europos Parlamento nariu ar nacionalinio ir regioninio lygmens politikais diskutuoja su piliečiais ES klausimais ir išklauso jų nuomonę. Dialogais siekta sugrąžinti Europos piliečių pasitikėjimą politikais ir Europos valdymu. Jie suteikė piliečiams galimybę suprasti, kad Europa – tai ne tik vardai, bet ir veidai, bei išsakyti savo nuomonę ir gauti konkrečios informacijos. Viename piliečių dialoge dalyvavo vidutiniškai kiek daugiau nei 300 žmonių; iki 2014 m. kovo mėn. pabaigos juose buvo dalyvavę maždaug 17 000 piliečių, o dar 105 000 sekė renginius internetu ar socialinėje žiniasklaidoje. Regioniniuose laikraščiuose piliečių dialogo savaitę pateiktą informaciją perskaitė iki 43 mln. europiečių, o internete – dar 51 mln. Kiekvienam renginiui reklamuoti žiniasklaidoje paskelbti vidutiniškai 39 pranešimai (tiesioginės TV transliacijos ir netiesioginės laidos, radijo laidos, straipsniai spausdintoje ir internetinėje spaudoje). Visi dialogai tiesiogiai transliuoti internetu, informacija apie juos pateikta specialioje svetainėje (http://ec.europa.eu/debate-future-europe/). Iniciatyvai pasibaigus Komisijos narių kolegija priėmė ataskaitą[24], kurioje aptarta sukaupta patirtis. Piliečių dialogas pralaužia ledus 2014 m. kovo 27 d. Komisija Briuselyje surengė visos Europos masto diskusijas ir taip užbaigė pirmuosius 50 piliečių dialogų. Į renginį susirinkę 150 piliečių iš visos Europos aptarė, ką reiškia būti Europos piliečiu, ir pasidalijo rūpesčiais bei viltimis dėl Europos ir jos piliečių ateities. Jauna lenkė Kamila, apibendrindama savo diskusijas su bendraklasiais, dialogo su Komisijos Pirmininku J. M. Barroso metu kalbėjo: „Labai svarbu, kad jaunuoliai žinotų, jog jie yra ES piliečiai ir kokių galimybių tai jiems teikia. ES klausimai turėtų būti įtraukti į mokyklų programas visose 28 valstybėse narėse.“ 2.2.2. Organizuotos pilietinės visuomenės sutelkimas Piliečių dialogu daugiausia siekta užmegzti ryšį su pavieniais piliečiais, tačiau drauge ne mažiau svarbios buvo EYCA priklausančios organizacijos, ES lygmens tinklai ir jų nacionaliniai aljansai ir (arba) iniciatyvos 23 valstybėse narėse[25], į EPM2013 veiklą įtraukusios visos ES organizuotas pilietinės visuomenės grupes. EYCA nacionaliniai aljansai, bendradarbiaudami su nacionaliniais kontaktiniais centrais, ES institucijomis, tarnybomis ir pagrindinio komunikacijos paslaugų teikėjo agentūromis partnerėmis, nuo pat pradžių aktyviai dalyvavo rengiant bendrą EPM2013 veiksmų planą. Nacionalinių, regioninių ir vietos pajėgų sutelkimas. EYCA nacionalinių aljansų pavyzdžiai EYCA ypatumas – gebėjimas įtraukti ir mobilizuoti nacionalinius aljansus daugumoje valstybių narių bei kūrybiškumas. Nacionalinis aljansas Jungtinėje Karalystėje (vienoje iš dviejų valstybių narių, kuriose nėra kontaktinio centro) glaudžiai bendradarbiavo su Komisijos atstovybėmis ir Europos Parlamento informacijos biurais Londone, Glazge ir Kardife. Drauge jie surengė ne vieną seminarą, skirtą tokioms temoms kaip socialinė įtrauktis, savanorystė, piliečių aktyvaus dalyvavimo priemonės nagrinėti. Bulgarijos nacionalinis aljansas drauge su ES institucijų tarnybomis surengė konkursą Mes – Europos piliečiai[26], kuriame visos šalies moksleiviai turėjo galimybę pristatyti projektus, skatinančius aktyviau dalyvauti ES politiniame gyvenime ir sužinoti apie esamas finansavimo galimybes. EYCA ir Europos piliečių forumas anglų ir prancūzų kalbomis paskelbė 12 puslapių dokumentą, kuriame itin daug dėmesio skirta EPM2013 ir reikmei dėti dideles komunikacijos pastangas. Panašios EPM2013 viešinimo medžiagos parengė ir kiti EYCA nariai. Ja siekta sudominti žmones ir paskatinti juos dalyvauti diskusijose apie Sąjungos pilietybės politiką. Kroatijos įstojimo į Europos Sąjungą proga EYCA liepos 8 d. Zagrebe surengė ES lygmens konferenciją EU Citizenship: crossing perspectives, kuri suteikė Vakarų Balkanų pilietinės visuomenės organizacijoms galimybę susipažinti su pilietiškumo padėtimi visoje Europoje. Renginyje dalyvavo per 150 dalyvių, atstovaujančių tiek Balkanų šalims, tiek kitoms Europos valstybėms. Diskusijas atidžiai sekė didelis būrys žurnalistų. Renginyje aptarti svarbiausi EPM2013 klausimai ir parengtos rekomendacijos, kurios vėliau buvo pridėtos prie bendrųjų EYCA politikos rekomendacijų (žr. toliau). Europos piliečių metais EYCA ir jo ES bei nacionalinio lygmens nariai dalyvavo ES lygmens diskusijose pilietiškumo klausimais (kaip antai teisės, susijusios su ES pilietiškumu; kliūtys, trukdančios jomis naudotis; galimybės jas įveikti ir t. t.), atsižvelgiant į EPM2013 tikslus. Buvo suburtos trys darbo grupės, kuriose dalyvavo 100 narių, atstovaujančių 80 nacionalinių ir ES lygmens organizacijų iš daugumos valstybių narių. Jos savo dėmesį sutelkė į: 1. dalyvaujamąjį pilietiškumą ir pilietinį dialogą; 2. ekonominio, socialinio, politinio pilietiškumo visumą; 3. įtraukų visų ES gyventojų pilietiškumą. Šio daug pastangų ir visų dalyvavimo reikalaujančio darbo rezultatas – projektas It’s about US, it’s about Europe! Towards Democratic European Citizenship[27] – 98 politinių rekomendacijų rinkinys, skirtas ES institucijoms, nacionalinėms valdžios institucijoms ir pilietinės visuomenės organizacijoms. EYCA politinės rekomendacijos. Organizuotos pilietinės visuomenės požiūris Vienas iš pagrindinių tarpsektorinio ir tarptautinio pobūdžio EYCA tinklo tikslų rengiant politines rekomendacijas – užtikrinti, kad pilietinis aktyvumas Europos viešojoje politikoje būtų suprantamas kaip tvarus ir universalus veiksnys. Rekomendacijose EYCA vadovaujasi plačiu požiūriu, kad ES pilietiškumas neturėtų būti apribojamas pavienėmis teisėmis, jam turėtų būti būdingas stiprus vertybinis matmuo, padedantis skatinti europiečių priklausomumo bendram Europos projektui jausmą. Šios rekomendacijos papildo ir sustiprina rekomendacijas, pateiktas Europos Komisijos 2013 m. ES pilietybės ataskaitoje ir, kalbant konkrečiau, yra grindžiamos dviem aspektais, kuriais siekiama sustiprinti: (1) piliečių atsakomybe už Europos projektą; (2) dalyvavimo Europos sprendimų priėmimo procese sistema. 3. Tvaraus politikos formavimo link 3.1. ES lygmens EPM2013 konferencijos Kaip ir ankstesniais Europos metais, Metų pradžios ir pabaigos renginiai vyko tais metais ES pirmininkavusiose valstybėse narėse – Airijoje ir Lietuvoje. Komisijos Pirmininkas J. M. Barroso, Airijos Ministras Pirmininkas Enda Kenny ir jo pavaduotojas Eamonas Gilmore'as 2013 m. sausio 10 d. Dublino rotušėje paskelbė Metų pradžią. Ten pat įvyko ir pirmasis Metų piliečių dialogas. Jame dalyvavo Komisijos pirmininko pavaduotoja Viviane Reding ir Airijos Europos reikalų ministrė Lucinda Creighton. Metų pabaigos renginys surengtas 2013 m. gruodžio 12–13 d. Lietuvos Seime, Vilniuje. Pagrindinius pranešimus skaitė Komisijos pirmininko pavaduotoja V. Reding, Lietuvos Ministras Pirmininkas A. Butkevičius, Seimo Pirmininkė L. Graužinienė ir Europos ombudsmenė E. O’Reilly. Šiame renginyje EYCA politinės rekomendacijos (žr. pirmiau) buvo oficialiai perduotos Komisijos pirmininko pavaduotojai V. Reding, dalyvavusiai Vilniaus rotušėje surengtame piliečių dialoge. 3.2. Svarbiausi EPM2013 dokumentai Europos metų veikla paprastai siekiama: (1) ES mastu didinti informuotumą pasirinkta tema; (2) paskatinti tos srities politikos plėtotę. EPM2013 nebuvo išimtis. Kalbant apie šios srities politikos plėtotę, pagrindiniai rezultatai buvo: · 2012 m. gegužės 9 d. – rugsėjo 27 d. Europos Komisijos surengtų viešų konsultacijų Europos pilietiškumo tema ES piliečiai: jūsų teisės, jūsų ateitis[28] analizės ataskaita Europeans have their say. Šios konsultacijos, kuriose dalyvavo beveik 12 000 žmonių ir organizacijų, yra didžiausios iki šiol Komisijos surengtos viešos konsultacijos; · vienas svarbiausių rezultatų – 2013 m. gegužės 8 d. Komisijos priimta 2013 m. ES pilietybės ataskaita ES piliečiai: jūsų teisės, jūsų ateitis[29], kurioje nustatyta 12 veiksmų, padėsiančių šalinti kliūtis, kylančias ES suteikiamomis teisėmis norintiems pasinaudoti piliečiams, pradedant kliūčių ES darbuotojams, studentams ir stažuotojams šalinimu ir baigiant biurokratizmo mažinimu valstybėse narėse bei ES piliečių dalyvavimo demokratiniame Sąjungos gyvenime skatinimu; · Komisijos ataskaita dėl piliečių dialogų Piliečių dialogų indėlis kuriant Europos viešąją erdvę [30] – įžvalgos ir patirtis, sukaupta įvairiose ES šalyse 2012 m. rugsėjo mėn. – 2014 m. kovo mėn. vykusiose diskusijose su piliečiais; · 2013 m. gruodžio mėn. (Lietuvos pirmininkavimo metu) priimtose Tarybos išvadose[31] pritarta 2013 m. ES pilietybės ataskaitai ir paraginta įgyvendinti jos rekomendacijas. 4. Tolesni su EPM2013 susiję veiksmai 4.1. Veikla 2014 m. Atsižvelgiant į tai, kad 2014-ieji – Europos rinkimų ir institucinių permainų metai, Komisijos nuomone, buvo tikslinga tęsti su EPM2013 susijusią veiklą ir 2014 m. Daugelis veiksmų ir toliau buvo svarbūs dalyvaujamajai demokratijai ir integraciniam dalyvavimui formuojant ES politiką. Specialių išteklių 2014 m. veiklai neskirta. Glaudžiai bendradarbiaujant EYCA, Europos ekonomikos ir socialinių reikalų komitetui ir Komisijai surengti du ES masto renginiai: - 2014 m. vasario 20 d. vykusios apskritojo stalo diskusijos Regaining the European project together ir - 2014 m. kovo 18 d. pilietinės visuomenės dienos minėjimas Beyond agendas and manifestos: What Europe is for us? Abiejuose minėtuose Europos ekonomikos ir socialinių reikalų komitete vykusiuose renginiuose Komisijos, Europos Parlamento ir EESRK atstovai diskusijose rėmėsi EYCA politinėmis rekomendacijomis. 4.2. Europos viešosios erdvės kūrimas Piliečių dialogas – priemonė, padedanti piliečiams patiems (o ne per specialių interesų grupių atstovus) išsakyti savo nuomonę, rūpesčius, nerimą, viltis ir lūkesčius tiesiogiai aukščiausio lygmens politikams – iš tiesų padėjo formuoti europinę viešąją erdvę, kurioje galima diskutuoti apie Europos politiką. Piliečių dialogas – ne tik klausimai ir atsakymai. Patirtis, visų pirma susijusi su visos Europos masto piliečių dialogu, 2014 m. kovo 27 d. užbaigusiu pirmąją piliečių dialogų seriją, rodo, kad tai puiki galimybė kaupti idėjas ir jomis papildyti diskusijas, kuriose šiuo metu dalyvauja labai nedaug suinteresuotųjų organizacijų arba kurios vyksta neinstitucinėje aplinkoje. Be to, glaudus EYCA narių ir tinklų dalyvavimas tiek ES, tiek nacionaliniu lygmeniu padėjo užtikrinti, kad organizuoti pilietinės visuomenės atstovai iš visos ES taip pat galėtų prisidėti prie EPM2013 klausimų sprendimo ir ES pilietiškumo ir demokratijos politikos plėtotės. EPM2013 ir veiklos tąsa 2014 m. buvo puiki galimybė pamąstyti, kaip būtų galima susieti šiuos – iki šiol atskirus – informacijos kanalus ir toliau plėtoti tikrą Europos viešąją erdvę. Europos rinkimų rezultatai parodė, kad reikia skatinti piliečių dalyvavimą ir įsitraukimą į Sąjungos integracijos procesus per pilietinės visuomenės organizacijas ar asmeniškai. Komisija ketina toliau teikti galimybių viešojoje erdvėje diskutuoti ir dalytis mintimis apie Europos klausimus su piliečių organizacijomis ir plačiąja visuomene. 4.3. Išvados Komisija džiaugiasi išorės vertintojų išvadomis[32], susijusiomis su EPM2013 veiklos svarba ir pripažinimu, kad ši veikla visapusiškai atitinka Metų tikslus ir kad nėra jokių spragų ar dubliavimo. Vertintojai taip pat pabrėžė, kad dėl temos platumo į veiklą įsitraukė daug įvairių suinteresuotųjų subjektų ir įtakingų dalyvių, prisidėjusių prie EPM2013 misijos įgyvendinimo. Komunikacijos veikla įvertinta kaip tenkinanti tikslinių grupių reikmes. Komisija pripažįsta tarpusavyje susijusias išvadas dėl veiksmingumo ir efektyvumo, t. y. tai, kad dėl vėlyvo sprendimo priėmimo potencialiems partneriams buvo sunku sutelkti jėgas, kad veiklos būtų imtasi laiku, visų pirma nacionaliniu lygmeniu; be to, skirti finansiniai ištekliai neatitiko užmojų informuoti visus ES piliečius apie jų teises. Tačiau, vertintojų nuomone, dalyvaujamoji veikla ir renginiai buvo veiksmingesni nei informavimas per žiniasklaidą. Be to, jie pabrėžė, kad suinteresuotiesiems subjektams pavyko suvienyti jėgas (žr. pirmiau); jie prisidėjo žmogiškaisiais bei finansiniais ištekliais ir (arba) dalyvavo savanoriškai. Taip pat pabrėžta, kad skirtingų kategorijų veiklos veiksmingumas buvo nevienodas. Komisija pritaria vertintojų išvadoms dėl EPM2013 veiklos tvarumo. Viena vertus, dėl mažo biudžeto vargu ar pavyks išlaikyti ES masto informavimo ir komunikacijos kampanijos poveikį. Tai mažina bendrą tvarumą. Kita vertus, remta dalyvaujamoji komunikacija, orientuota į piliečių reikmių tenkinimą, veikiausiai darytų ilgalaikį poveikį dalyvaujantiems suinteresuotiesiems subjektams, jei būtų patenkinami su ja susiję tolesnės veiklos lūkesčiai; kitu atveju kai kurie suinteresuotieji subjektai ateityje dalyvauti būtų linkę mažiau. Kalbant apie poveikį Europos piliečių informuotumui apie savo teises ir galimybes dalyvauti Europos integracijos procese, EPM2013 veiklą galima vertinti kaip papildančią Komisijos pastangas įgyvendinti bendrą komunikacijos strategiją ir ES informacines programas ir politiką. EPM2013 – ES masto iniciatyva, kuria siekta padidinti informuotumą apie ES piliečių teises ir paskatinti ES pilietiškumo srities politikos plėtotę, visų pirma kiek tai susiję su tikros europinės viešosios erdvės kūrimu. Pastarasis aspektas Metams įsibėgėjant ir ypač pratęsus EPM2013 veiklą rengiantis 2014 m. Europos rinkimams darėsi vis svarbesnis. Komunikacijos kampanijos apimtį ir poveikį ribojo kuklus biudžetas, tačiau šią neigiamą tendenciją švelnino visų Sąjungos ir nacionalinio lygmens suinteresuotųjų subjektų kūrybiškumas, ryžtas, savanoriškai dedamos pastangos ir veržlumas. Šie suinteresuotieji subjektai – tai EYCA ir jo nariai, atstovaujantys pilietinei visuomenei, suformavę tvirtus tinklus, darančius ilgalaikį poveikį ir padėsiančius paskatinti išties europinės viešosios erdvės plėtotę. Visos šios bendros pastangos ir veikla padėjo užtikrinti, kad EPM2013 būtų išties piliečių, piliečiams ir su piliečiais, kad ir kaip būtų organizuojama jų veikla – per EYCA ar piliečių dialogą. EPM2013 išorės vertinimas. Būsimų Europos metų iššūkiai ü Kad būtų pasiekta kuo didesnė auditorija ir visoms 28 valstybėms narėms skiriama vienodai dėmesio, informacinei kampanijai organizuoti reikėtų bent kelių milijonų eurų biudžeto, pavyzdžiui, vien informavimui per žiniasklaidą. Taip pat reikėtų skleisti įsimenančią ir autentišką informaciją, į kurią žmonės atkreiptų dėmesį ir kuri darytų potencialų poveikį; ü kai ištekliai riboti, pirmenybė teikiama komunikacijos kampanijoms, kuriomis viešinami renginiai. Tokiais atvejais renginiai yra svarbiausi informacijos sklaidos kanalai, o komunikacijos kampanija – priemonė, kuria siekiama pritraukti dalyvius ir žiniasklaidos dėmesį, kad būtų galima užtikrinti dar platesnę sklaidą; ir ü tradicinių komunikacijos kampanijų ir su renginių reklamavimu susijusių komunikacijos kampanijų įgyvendinimas turint ribotą biudžetą yra neefektyvus. Komunikacijos strategija turėtų būti rengiama pradiniu iniciatyvos planavimo etapu. Priedas. Glaustai apie 2013 m. – Europos piliečių metus. [1] 2012 m. lapkričio 21 d. Europos Parlamento ir Tarybos sprendimas Nr. 1093/2012/ES dėl Europos piliečių metų (2013 m.), OL L 325, 2012 11 23, p. 1. [2] Evaluation of the European Year of Citizens 2013, PPMI, Euréval and Occurence, 2014 m. birželio mėn. [3] Kliūčių ES piliečių teisėms šalinimas, Europos Komisija, COM(2010) 603 galutinis, 2010 10 27. [4] 2010 m. gruodžio 15 d. Europos Parlamento rezoliucija dėl pagrindinių teisių padėties Europos Sąjungoje (2009 m.). Veiksmingas įgyvendinimas įsigaliojus Lisabonos sutarčiai (2009/2161(INI)), OL C 169 E, 2012 6 15, p. 49. [5] Sprendimo 2 straipsnis „Tikslai“. [6] 2008 m. spalio 22 d. trijų institucijų pasirašyta politinė deklaracija, OL C 13, 2009 1 20. [7] C(2012) 8607, 2012 11 29. [8] 2013 m. kovo 5 d. Komisijos sprendimas C(2013) 1409 final. [9] Slovakiją ir Jungtinę Karalystę. [10] Išorės rangovas – Berlyne įsikūrusi bendrovė „Media Consulta“ – padėjo Komisijai įgyvendinti bendrą Metų komunikacijos strategiją, koordinuoti ir tęsti kai kurias nacionalines komunikacijos kampanijas, pilietinės visuomenės veiklą ir didelio susidomėjimo sulaukiančius renginius. [11] Visas EYCA ES ir nacionalinio lygmens narių sąrašas pateikiamas adresu http://ey2013-alliance.eu/. [12] http://cor.europa.eu/en/events/forums/Pages/citizens-agenda-local.aspx. [13] http://www.eesc.europa.eu/?i=portal.en.events-and-activities-youreurope2013. [14] http://www.eesc.europa.eu/?i=portal.en.events-and-activities-civil-society-day-2013. [15] Plg. su ankstesnių Europos metų biudžetais: 2007 m. – Europos lygių galimybių metai (22,5 mln. EUR), 2008 m. – Europos kultūrų dialogo metai (10 mln. EUR), 2010 m. – Europos kovos su skurdu ir socialine atskirtimi metai (17,25 mln. EUR), 2011 m. – Europos savanoriškos veiklos metai (10,75 mln. EUR), 2012 m. – Europos vyresnių žmonių aktyvumo ir kartų solidarumo metai (5 mln. EUR). [16] Maljorkos Palma (ES), kovo 26–28 d.; Volas (EL), balandžio 18–20 d.; Paryžius (FR), gegužės 9–10 d.; Briuselis (BE), birželio 28–30 d.; Spa (BE), liepos 17–21 d.; Burgasas (BG), liepos 25–28 d.; Šventoji (LT), rugpjūčio 8–11 d.; Marselis (FR), rugsėjo 27–29 d.; Košicė (SK), spalio 3–5 d.; Lježas (BE), spalio 17–19 d.; Burgosas (ES), lapkričio 20–21 d.; Nikosija (CY), lapkričio 22–23 d.; Valeta (MT), gruodžio 6–7 d.; 2014 m. – Ryga (LV), vasario 28 d. – kovo 2 d.; Praha (CZ), balandžio 29–30 d.; Lisabona (PT), gegužės 9–11 d. [17] Tai svarbiausias informacijos apie ES politiką, jaunimo ir su jaunimu dirbančių asmenų galimybes, teikėjas: http://www.eurodesk.org. [18] http://ec.europa.eu/programmes/horizon2020/en/h2020-section/public-engagement-responsible-research-and-innovation. [19] Mokslas. Europos piliečių požiūris, nuomonė ir idėjos: www.voicesforinnovation.eu. [20] Rezultatai – kvietimas teikti mokslinių tyrimų paraiškas programos „Horizontas 2020“ prioritetinėje srityje Atliekos. Perdirbimas, pakartotinas naudojimas ir pavertimas žaliavomis; tikimasi, kad 2014–2015 m. šiai veiklai bus skirta maždaug 116 mln. EUR ES lėšų. [21] Kiekybinių kampanijos ir vykdytos veiklos duomenų pateikta priede (Glaustai apie 2013 m. – Europos piliečių metus). [22] ES ekspertai, galintys mokyklų, NVO, įmonių ir t. t. kvietimu rengti pristatymus, praktinius seminarus ar diskusijas. [23] http://ec.europa.eu/news/eu_explained/110117_lt.htm. [24] Komisijos ataskaita Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Piliečių dialogų indėlis kuriant Europos viešąją erdvę“, COM(2014) 173 final, 2014 3 24. [25] EYCA nacionalinio aljanso ir (arba) iniciatyvos nebuvo Austrijoje, Estijoje, Graikijoje, Airijoje ir Švedijoje. [26] http://ey2013-alliance.eu/events/youth-camp-we-are-citizens-of-europe-koprivshtitsa-bulgaria/. [27] http://ey2013-alliance.eu/itsabouteuropeitsaboutus/. [28] http://ec.europa.eu/justice/citizen/files/report_eucitizenship_consultation_en.pdf. [29] Komisijos ataskaita Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „2013 m. ES pilietybės ataskaita. ES piliečiai: jūsų teisės, jūsų ateitis“, COM(2013) 269 final, 2013 5 8, http://ec.europa.eu/justice/citizen/files/2013eucitizenshipreport_en.pdf. [30] Komisijos ataskaita Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Piliečių dialogų indėlis kuriant Europos viešąją erdvę“, COM(2014) 173 final, 2014 3 24. http://eur-lex.europa.eu/resource.html?uri=cellar:ac99d0ae-b433-11e3-86f9-01aa75ed71a1.0022.01/DOC_1&format=PDF. [31] http://www.consilium.europa.eu/uedocs/cms_data/docs/pressdata/en/jha/139959.pdf. [32] Daugiau informacijos apie išvadas ir rekomendacijas pateikta adresu http://europa.eu/citizens-2013/sites/default/files/content/document/EYC2013 %20evaluation%20final%20report%202014_07_25.pdf. Glaustai apie 2013 m. – Europos piliečių metus (EPM2013) · Biudžetas – 3 842 849,92 EUR · ES masto informacijos ir komunikacijos kampanija o 59 EPM2013 ambasadoriai iš 22 valstybių narių o 56 EPM2013 Metų „veidai“ iš 21 valstybės narės o 39 EPM2013 atstovai spaudai iš 14 valstybių narių o Daugiau kaip 230 partnerystės iniciatyvų 27 valstybėse narėse o 149 EPM2013 interneto reklamjuostės įvairiose valstybėse narėse o 33 EK atstovybėse išdalyta 686 000 vienetų EPM2013 reklaminės medžiagos. o EPM2013 interneto svetainė (2013 1 1 – 2013 12 31): § 338 590 lankytojų; § 259 377 unikalūs lankytojai; § 867 807 puslapių peržiūros. o Nereklamuojamos EPM2013 vaizdo naujienos svetainėje „YouTube“ peržiūrėtos 350 kartų. o EPM2013 pličioji reklama peržiūrėta 973 368 kartus. o EPM2013 radijo reklama nemokamai transliuota 3 100 kartų. o EPM2013 „Facebook“ skelbtose 11 apklausų dalyvavo 5 976 respondentai. o EPM2013 nuotraukų konkurso puslapį aplankė 80 568 „Facebook“ naudotojų. Konkursui pateiktos 894 nuotraukos. · Plačiajai visuomenei skirti renginiai o 51 piliečių dialogas visose valstybėse narėse. Juose dalyvavo 17 000 asmenų, dar 105 000 sekė diskusijas per socialinės žiniasklaidos priemones. o 363 specialūs renginiai, kuriuos suorganizavo EK atstovybės, skirti pasirengti piliečių dialogams ir vykdyti tolesnę veiklą o 91 Europos piliečių metų aljanso (EYCA) renginys; juose dalyvavo maždaug 24 000 dalyvių. o 13 programos „Judus jaunimas“ renginių; juose dalyvavo 98 000 dalyvių. o 612 renginių, apie kuriuose paskelbta EPM2013 svetainėje; juose dalyvavo maždaug 122 000 dalyvių. o Per 800 Europos jaunimo savaitės nacionalinio lygmens mažų ir didelių (sulaukusių daugiau kaip 1 000 dalyvių) renginių.